b'\n_START_ARTICLE_\nVippestat\n_START_PARAGRAPH_\nUttrykket vippestat (engelsk: Swing State) brukes i amerikansk politikk om delstater i USA der ingen kandidat eller parti uten videre kan regne med et sikkert flertall ved presidentvalget. Det motsatte av \xc2\xabvippestater\xc2\xbb er \xc2\xabsikre stater\xc2\xbb._NEWLINE_Det amerikanske presidentvalget er et indirekte valg der valgmannskollegiet velger presidenten. I 48 av 50 amerikanske delstater velges valgmennene ved flertallsvalg, alts\xc3\xa5 at den presidentkandidat som f\xc3\xa5r flertall i delstaten, f\xc3\xa5r alle delstatens valgmannsstemmer._NEWLINE_P\xc3\xa5 grunn av vippestatenes betydning bruker presidentkandidatene mer tid og penger p\xc3\xa5 \xc3\xa5 f\xc3\xb8re valgkamp i vippestater enn i andre delstater.\n_START_SECTION_\nHistoriske vippestater\n_START_PARAGRAPH_\nVippestatene Ohio, Connecticut, Indiana, New Jersey og New York var avgj\xc3\xb8rende ved presidentvalget i 1888. I presidentvalget i 1960 var Illinois og Texas avgj\xc3\xb8rende. Florida var avgj\xc3\xb8rende ved presidentvalget i 2000 da George W. Bush vant over Al Gore med 537 stemmer i Florida. Ohio har lenge v\xc3\xa6rt regnet som en vippestat. Seneste gang Ohios valgmenn stemte p\xc3\xa5 en kandidat som ikke ble valgt til president, var i 1960._NEWLINE_Ved presidentvalget i 2008 var det sju delstater der forskjellen mellom stemmer avgitt til de to presidentkandidatene var mindre enn sju prosentpoeng: Missouri (0,13 prosentpoeng i forskjell mellom kandidatene), Nord-Carolina (0,33), Indiana (1,03), Montana (2,26), Florida (2,82), Ohio (4,59), Georgia (5,21) og Virginia (6,30)._NEWLINE_Ved presidentvalget i 2012 var det ti delstater der forskjellen mellom stemmer avgitt til de to presidentkandidatene var mindre enn sju prosentpoeng: Florida (0,8 prosentpoeng mellom kandidatene), Ohio (1,9), Nord-Carolina (2,2), Virginia (3,0), Colorado (4,7), Pennsylvania (5,2), Iowa (5,6), New Hampshire (5,8), Nevada (6,6) og Wisconsin (6,7). Av disse vant Mitt Romney i Virginia mens Barack Obama vant i de \xc3\xb8vrige ni.'